Verstappen kan vir 'lank' pas aangee | Netwerk24
Dit is die mening van Daniel Ricciardo, 'n oud-spanmaat van Verstappen.
Max Verstappen het by Red Bull 'n motor wat hom in staat stel om die wêreldkampoen, Lewis Hamilton, te druk. Foto: Getty Images
Verstappen is net 23 jaar oud en reeds geposisioneer as 'n toekomstige F1-ster.
Red Bull het hom dié seisoen die eerste keer ook 'n motor gegee wat hom in staat stel om vir die wêreldkampioenskap mee te ding.
Hamilton is op 36-jarige ouderdom verder af in die pad in sy loopbaan, maar is die gunsteling om vanjaar 'n ongeëwenaarde agtste wêreldkampioenskapstitel te wen.
"Dis waarskynlik dieselfde met Max as met Lewis, dat hy tot diep in sy dertigerjare kan uitblink," het Ricciardo aan RacingNews365 gesê.
Ek dink Max sal só lank as wat hy wil, bo wees.
Nietemin glo Ricciardo dat Verstappen ook intense wedywering te wagte kan wees, insluitend van renjaers soos hyself.
"Ek dink Max sal só lank as wat hy wil, bo wees. Ek het al met die volgende generasie gewerk. Daar's Max en ek dink ook Charles (Leclerc)," sê Ricciardo.
"Ons sal sien hoe Lando (Norris) vanjaar vaar, maar hy het reeds gewys dat hy in staat is om die hoogste sport te bereik. Ek verwag ook dat George (Russell) onder die voorste renjaers sal wees wanneer hy 'n motor kry wat goed genoeg is.
"Dan is daar ouens soos ek en (Carlos) Sainz – die 'middeljariges' wat al etlike jare daar is."
Max Verstappen (links) en Daniel Ricciardo knoop verlede jaar in Abu Dhabi 'n geselsie aan. Foto: Getty Images
Ricciardo wys daarop dat, soos in baie ander sportsoorte, die deelnemers al hoe jonger raak.
"Ek dink dis omdat hulle ervare mense het om van te leer. Dit stel hulle in staat om vinniger touwys te raak," sê hy.
Ricciardo het in 2021 na McLaren geskuif met die ambisie om 'n eerste keer om die wêreldkampioenskap mee te ding wanneer daar in 2022 met "nuwe generasie motors" gejaag word.
Solank as wat hy steeds die innerlike motivering het om soveel as moontlik uit sy motor te haal, meen die 31-jarige Ricciardo dat dit in hom sit om met die opkomende renjaers mee te ding.
"Dis 'n bietjie soos wat Lewis doen. Dis vir my om te besluit hoe lank ek nog gaan jaag. Een ding is seker en dit is dat ek nie net om die baan wil ry nie. Ek wil mededingend wees," sê hy.